སྒྲོལ་མ་གཡུལ་བཟློག་ཇི་ལྟར་བྱ་བའི་ཆོ་ག་གོ་བདེ་བར་ནག་འགྲོས་སུ་བཀོད་པ།
༄༅།  ། སྒྲོལ་མ་གཡུལ་བཟློག་ཇི་ལྟར་བྱ་བའི་
ཆོ་ག་གོ་བདེ་བར་ནག་འགྲོས་སུ་
བཀོད་པ་བཞུགས་སོ།  །  ༄༅༅།  ། ན་མོ་གུ་རུ་ཨཱརྱ་ཏཱ་རེ་ཡ།  རབ་འབྱམས་རྒྱལ་བའི་འཕྲིན་ལས་སྦྲང་ཆར་འབུམ།  ། གཅིག་ཏུ་འཁྱིལ་པའི་ཆུ་འཛིན་མར་གད་མདོག། དངོས་གྲུབ་བྱེ་བའི་འབྲས་ལྡན་ལེགས་ཚོགས་ལྗོན།  ། ལྷ་ལམ་དོག་པོར་འགེངས་ཁྱོད་སྤྱི་བོས་བསྟེན།  ། ཤིན་ཏུ་བརྩེ་བའི་ཡབ་མེས་བཀའ་ཡི་ཁུར།  ། པང་བར་མ་ཐེག་དོན་མེད་ཆུད་ཟོས་སུ།  ། གཏོང་མི་རུང་འཛེར་ཁྭ་ཏ་རྒན་པོ་ཞིག། མུ་ཅོར་སྨྲ་ལ་བློ་ལྡན་དགྱེས་པར་རིགས།  ། ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱིས་སྒྲོལ་མདོས་ཀྱི་ཆོ་ག་མི་འདྲ་བ་མང་པོ་ཡོད་པ་ལས་མཐུན་པ་རྣམས་ཕྱོགས་གཅིག་ཏུ་བསྒྲིགས་ནས་དག་པར་མཛད་པ་འདི་ཉིད་ལག་ལེན་བདེ་ཞིང་།  བྱིན་རླབས་ཆེ་བས་དེ་ང་ཅག་རྣམས་ཀྱིས་འདི་ཉིད་ཉམས་སུ་བླང་བར་རིགས་སོ།  ། དེ་ལ་རྒྱུད་སྡེ་བཞི་གང་རུང་གི་དཀྱིལ་འཁོར་དུ་དབང་རྣམ་པར་དག་པ་ཐོབ་ཅིང་བསྲུང་སྡོམ་ལ་བརྩོན་པ།  དཀྱིལ་འཁོར་མ་གང་རུང་གི་སྒོ་ནས་གྲངས་བསྙེན་ལས་རུང་ཙམ་ཞིག་ཀྱང་སྔོན་དུ་སོང་བ།  རྗེ་བཙུན་མའི་རྗེས་གནང་དང་ཆོ་གའི་ལུང་ཡང་ནོད་ཅིང་།  ཡི་གེ་བཅུ་པ་འབྲུ་འབུམ་ཙམ་མམ་འབུམ་ཐེར་གསུམ་བཞིའི་བསྙེན་པ་སྔོན་དུ་བཏང་ལ།  སྒྲོལ་མ་གཡུལ་བཟློག་ཇི་ལྟར་བྱ་བའི་ཚུལ་ལ།  ཡིད་ཆེས་ཤིང་དང་བ་བསྐྱེད་པའི་ཕྱིར་ལོ་རྒྱུས་བཤད་པ་དང་།  ཆོ་གའི་རིམ་པ་དངོས་དང་གཉིས་སོ།  ། དང་པོ་ནི།  ཐམས་ཅད་མཁྱེན་པ་ཉིད་ཀྱིས་མཛད་པ་ལས་ཤེས་པར་བྱ། ༈ཆོ་གའི་རིམ་པ་དངོས་ལ།  སྦྱོར་བ་དང་།  དངོས་གཞི་དང་།  མཇུག་གསུམ་མོ།  ། དང་པོ་སྦྱོར་བའི་རིམ་པ་ནི།  གནས་ཁང་གད་བདར་གཙང་མ་བྱས་པའི་ལོགས་ཤིག་ཏུ།  ཤིང་ཁྲི་ལྟ་བུའི་སྟེགས་བུ་གྲུ་བཞི་གཙང་མའི་ཁར།  རས་བྲིས་ཀྱི་སྣ་ཚོགས་པདྨ་བཟང་པོའམ།  ཡང་ན།  རྡུལ་ཚོན་ནམ།  ནས་དཀར་རམ།  གྲོའམ།  འབྲས་དཀར་ལྟ་བུ་དྲི་བཟང་གི་ཆོས་སྦགས་པས་པད་མ་འདབ་བརྒྱད་( ༡༠༧ )ཆེ་ཆུང་རན་པ་ཞིག་བྱས་ལ།  ལྟེ་བའི་སྟེང་དུ་མཉྫིའི་ཁར་རྗེ་བཙུན་མའི་འདྲ་སྐུ་བྱིན་རླབས་ཅན་བཞུགས་སུ་བཅུག། དེའི་དབུ་ལ་དར་དཀར་གྱི་གུར་ཕུབ།  མཐའ་སྐོར་གྱི་ཕྱོགས་བཞི་ཀ་ནས་སམ་མདུན་ཕྱོགས་སུ་ཏིང་ཕོར་ཅུང་ཆེ་གྲ་མའི་ནང་དུ་ཆུ་གཉིས་ཉེར་སྤྱོད་སོགས་ཀྱི་མཆོད་པ་མ་མཐའ་ཚར་བཞི་ལྔ་སོགས་གང་རྒྱས་དང་།  ཉེར་སྤྱོད་རྣམས་ཀྱི་ནང་ནས་སྣོད་བཟང་པོར་ཞོ་འོ་མ་མར་ཀ་ར་བུ་རམ་སྦྲང་རྩི་སོགས་ཀྱིས་སྦྲུས་པའི་དཀར་གཏོར་པད་འདབ་བཞི་རེའི་རྐེད་དཀྲིས་ཅན་ཆེ་བ་དཀར་རྩི་བྱུགས་པ་གསུམ་བཤམས།  ཅུང་ཟད་རྒྱས་པར་བྱེད་ན་གཏོར་མ་ཆེ་བ་རེ་རེའི་མཐར་ཟླུམ་གཏོར་ཆུང་བ་ཉི་ཤུ་ཙམ་རེས་བསྐོར།  བསྐང་གསོ་སོགས་ཀྱི་ཟུར་པ་མེད་ན་གཞི་བདག་གཏོར་མ་ཡང་བཤམས།  དེ་དག་གི་གྲལ་མགོ་ཕྱོགས་སུ་མདོས་གདན་ཇི་ལྟར་འཚམས་པར་རིན་པོ་ཆེ་བདར་བའི་འཇིམ་པ་ལ་སྤེའུ་སྤེ་ཞོལ་ཞེས་བྱ་བ་མཁར་སྤེ་མཐོ་དམན་གྱི་མིང་ཡིན་པས།  གང་ལྟར་ཀྱང་ཁང་པ་མཐོང་དམན་ཅན་ཅི་མཛེས་སུ་བྱས་པ་དང་།  མཐའ་སྐོར་ལྕགས་རི་རྣམས་ཀྱང་རྒྱ་ཁྱོན་ཅུང་ཡངས་ཤིང་དཔངས་སོར་དྲུག་ཙམ་མཛེས་པར་བྱས།  དེའི་ནང་ཁང་པའི་མདུན་ཕྱོགས་སུ།  ཟན་ལས་བྱས་པའི་ངར་མི་མཐོ་གང་ཡོད་པ་གླུད་གཞན་ལྟར་ལུང་ཐང་གི་མིག། མགྲོན་བུའི་སོ།  དར་དམར་གྱི་ལྕེ།  མུ་ཏིག་གི་ཀླད་པ།  ཟེར་མོའི་སྒྲ།  གསེར་གྱི་སྐ་རགས།  གཡུའི་ལྷམ་ཆུང་།  ཞེས་དེ་དག་སོ་སོའི་ཐད་དུ་མཚོན་པ་རེ་བཅུག་རྟ་ལ་བསྐྱོན།  གཡས་གཡོན་རྒྱབ་མདུན་རྣམས་ལ་ནམ་མཁའ་དང་རྒྱང་བུ་གསུམ།  ཕོ་གདོང་མོ་གདོང་།  མདའ་བཀྲ་འཕང་བཀྲ་དང་བཅས་པའང་གསུམ་གསུམ་ལས་མི་ཉུང་བ་བཙུགས།  རིན་པོ་ཆེ་བརྡར་བའི་ཟན་ལ་ངར་མི་སུམ་ཅུ།  མཛོ།  རྟ།  གནག། ལུག། རི་དྭགས་སོགས་ས་ལ་འཛུལ་དགུ་དང་།  གནམ་ལ་འཕུར་དགུ་ཞེས་བྱ་བ།  གྲངས་དགུ་ཙམ་མ་ཡིན་གྱི།  འབྲུག། ཁྱུང་།  ཕ་ཝང་།  ཁྱིམ་བྱ།  སྲིན་བྱ།  རྨ་བྱ།  ནེ་ཙོ།  ཤང་ཤང་།  ཁུ་བྱུག། སྟག། གཟིག། དོམ།  དྲེད།  སྤྲེའུ།  རྟ་མཆོག། གླང་པོ་ཆེ།  ཤ་བ།  མི།  དུང་།  བྱི།  སྲེ་མོང་།  ཉ།  རུས་སྦལ།  སྦྲུལ།  བྱ་རྒོད།  བྱ་ཁྲ།  བྱ་རོག། ངང་པ།  ཁྲུང་ཁྲུང་།  སྤྱང་ཁུ།  ཝ།  ཕག་རྒོད།  ཁྱི།  རྒོ་བ།  གླ་བ།  རྒྱ།  ར་རྒོད།  རི་བོང་།  སེང་གེ།  སྲམ།  ཆུ་སྲིན།  གཙུས།  བ་གླང་སོགས་ཤེས་ཚད་དང་།  ཐུབ་ཚད་བྱ་བའི་དོན་ནོ།  ། འབྲུ་སྣ་ཚོགས།  ཟས་སྣ་ཚོགས།  སྨན་སྣ་ཚོགས།  རིན་པོ་ཆེ་སྣ་ཚོགས།  ཇ་མར་ཤིང་ཐོག་གོས་དང་དར་སྣ་ཚོགས་སྟེ་མདོར་ན་འདོད་དགུ་སྣ་ཚོགས་པས་ལྕགས་རིའི་ནང་ཐམས་ཅད་བཀང་།  ལ་དགུ་ལུང་དགུའི་ཞེས་ལ་མང་པོ་དང་།  ལུང་པ་མང་པོའི་ས་དང་།  ཆུ་ཡང་སྣོད་སོ་སོར་བླུགས་ཏེ།  མདོས་ཀྱི་ནང་དུ་བཤམས།  ངར་མི་གཙོ་བོ་དེའི་སྟེང་ལ་ཡང་དར་དཀར་པོའི་གུར་ཕུབ།  རྒྱབ་ཕྱོགས་སུ་མདའ་དར་བཙུགས།  མཁར་སྤེའི་སྟེང་དུ་གདུགས་དང་བཅས་པའི་ནམ་མཁའའམ།  ཡང་ན་ནམ་མཁའ་ཆེ་བ་ཞིག་བཙུགས་ལ་མདོས་གདན་འཕྱིང་པ་དཀར་པོའམ།  སྣམ་བུ་དཀར་པོའི་རས་དཀར་ལྟ་བུ་འཛོམ་ན་བཏིང་བའི་སྟེང་དུ་བཞག་གོ།  ། ཡོན་བདག་གི་གླུད་སོགས་བྱས་ཀྱང་ཕུན་སུམ་ཚོགས།  བྱེད་ན་ཁ་འབར་མའི་ལག་ལེན་འགའ་ཞིག་ནས་འབྱུང་བ་དང་འདྲ།  མ་བྱས་ཀྱང་འགལ་བ་མེད་གང་ལའང་ཐལ་བ་དང་ཁ་རླངས་དང་གྲིབ་གཞན་གྱིས་སྦགས་པ་དང་ཆུང་ཆུང་ཉུང་ཉུང་དང་གས་ཆག་སོགས་ཀྱི་རྙེད་བཅོས་དང་ལྟོགས་གླ་དང་།  ཧ་ཅང་སླ་ཆོས་མི་བྱ་སྟེ།  རང་གི་ཡང་སྒྲིབ་སྦྱོང་།  ཡོན་བདག་གི་ཡང་ཚོགས་གསོག་བྱེད་ཡིན་པས།  སྒྲིབ་སྦྱོང་དང་།  ཚོགས་གསོག་ལ་བརྙས་སྤྱོས་དང་།  སླ་ཆས་སོགས་བྱེད་མི་རུང་བའི་ཕྱིར་རོ།  ། འུ་ཅག་རྣམས་ནི་ལྷག་པར་དཀོན་ཅག་གི་ཕྱོགས་བརྙས་སྤྱོས་བྱེད་ཀི་འདུག་སྟེ།  ཕྱི་མ་དམྱལ་བར་འགྲོ་བའི་སྔ་ལྟས་ཡིན་ནོ།  ། གཞན་ཡང་རྒྱབ་གནོན་དུ།  བསྐང་གསོ་སོགས་བྱེད་ན།  དེང་རྩིས་ཀྱི་ཡི་དམ་དང་ཆོས་སྐྱོང་གི་འབུལ་གཏོར་དང་།  ཉེར་སྤྱོད་དང་།  ཟོར་བྱེད་ན་གཏོར་ཟོར་ཆེ་བ་ཞིག་དང་།  དྲུག་ཅུ་པ་བྱེད་ན་དེ་དང་གསེར་སྐྱེམས་བཞི་ཚན་གཉིས་ཀྱང་བཤམས།  ( ༡༠༨ )ཁྲི་ཡང་སྟེང་པའི་ཕྱག་ལེན་རྒྱས་པ་སོགས་ལ།  ཀོང་ཟོར།  ཡུང་ཟོར།  མཚེ་ཟོར།  ཁྲག་ཟོར།  རྔོ་ཟོར།  སྒོང་ཟོར།  མདའ་ཟོར་བཞི་ཚན་རེ་བྱེད་པའི་སྲོལ་ཡོད་འདུག་པ་བྱེད་ན།  དཔེ་རིས་དང་།  གདུགས་དཀར་བཟློག་ཆེན་གྱི་སྐབས་ལྟར་བྱས་ཆོག། རྒྱས་བསྡུས་ཀྱི་ཁྱད་ཡིན།  ༈པན་ཆེན་རིན་པོ་ཆོས་མཛད་པ་འདི་ཀ་རང་རེ་ཤེས་རབ་ཆུང་ཞིང་བརྩོན་འགྲུས་དམན་པ་རྣམས་ཀྱི་ཆེད་དུ་མཛད་པ་ཡིན་བླ་མས་ཉུང་བ་ཞིག་བྱེད་ཚེ་སྦས་སོ་ཟེར་ནས་གང་ཡིན་ནས་འཐུ་བར་བྱེད།  མང་བ་ཞིག་གནང་ཚེ་མི་ནུས་སོ་ཟེར་ནས་ཉུང་ཅི་ཐུབ་བྱེད་པ་འོ་ཅག་ལ་ནི་བྱེད་དཀའ་ཞིག་འདུག་གོ།  ། དེ་ནས་བསྐང་གསོ་ཟུར་དུ་བྱེད་ན་སྔོན་དུ་ཡི་དམ་དང་།  ཆོས་རྒྱལ་གྱི་བསྟོད་བསྐུལ་རྫོགས་པར་གཏོང་བའམ།  ཉིན་སྔ་མ་རྣམས་ལ་བསྟོད་པའི་མགོར་བཞག་ནས་ཆོ་ག་འདི་རྫོགས་པར་བྱས་ཀྱང་རུང་། ༈གཉིས་པ་དངོས་གཞིའི་རིམ་པ་ནི།  སྒོག་བཙོང་དང་ཤ་ཆང་ཐ་མ་ཁ་སོགས་མི་གཙང་བ་དང་།  མི་རུང་བ་རྣམས་སྤངས་ལ།  ༈བདག་སོགས་ནམ་མཁའ་དང་མཉམ་པའི་སེམས་ཅན་ཐམས་ཅད་དྲིན་ཅན་རྩ་བ་དང་བཅས་པའི་བླ་མ་ལ་སྐྱབས་སུ་མཆིའོ།  ། སངས་རྒྱས་ལ་སྐྱབས་སུ་མཆིའོ།  ། ཆོས་ལ་སྐྱབས་སུ་མཆིའོ།  ། དགེ་འདུན་ལ་སྐྱབས་སུ་འཆིའོ།  ། ལན་གསུམ་ལན་བདུན་སོགས་བྱ།  བླ་མ་དང་དཀོན་ཅོག་རིན་པོ་ཆེ་རྣམ་པ་གསུམ་ལ་སྐྱབས་སུ་མཆིའོ།  ། ཁྱེད་རྣམས་ཀྱིས་བདག་གི་རྒྱུད་བྱིན་གྱིས་བརླབ་ཏུ་གསོལ།  ལན་ཤིན་ཏུ་གང་མང་བརྗོད།  བདག་གིས་མ་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ།  དེའི་ཕྱིར་དུ་རྗེ་བཙུན་མ་འཕགས་མ་སྒྲོལ་མའི་འཕྲིན་ལས་ཉམས་སུ་བླང་བར་བགྱིའོ།  ། ཞེས་སེམས་བསྐྱེད་པ་གང་མང་བྱ།  རང་ཉིད་སྐད་ཅིག་གིས་རྗེ་བཙུན་མ་སེང་ལྡེང་ནགས་ཀྱི་སྒྲོལ་མའི་སྐུར་བཞེངས་པར་གྱུར་པར་བསམ་ལ།  མཆོད་གཏོར་དམ་རྫས་དང་བཅས་པ་རྣམས་བྱ་སྤྱོད་དང་མཐུན་པའི་ཕྱོགས་གཅིག་ཏུ་འདིར་བྱིན་གྱིས་རློབས་པ་ལ།  ཐོག་མར་མཆོད་རྫས་རྣམས་ལ་དམིགས་ཏེ།  རང་གི་ཐུགས་ཀ་ནས་ཁྲོ་བོའི་ཚོགས་སྤྲོས་པས་བདེན་འཛིན་གྱི་རྣམ་རྟོག་ལ་སོགས་པའི་བགེགས་ཐམས་ཅད་བསྐྲད་པར་བསམ་ཞིང་།  ངག་ཏུ་ཧྲཱི་བཛྲ་ཀྲོ་དྷ་ཧ་ཡ་གྲཱྀ་ཝ་ཧུ་ལུ་ཧུ་ལུ་ཧཱུཾ་ཕཊ།  ཨ་སྭཱ་བྷ་ཝས་ཐམས་ཅད་སྟོང་པར་སྦྱངས།  སྟོང་པའི་ངང་ལས་ཨཱ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨ་འོད་དུ་ཞུ་བ་ལས་བྱུང་བའི་མཆོད་ཡོན་ཞབས་བསིལ་མེ་ཏོག་བདུག་སྤོས་སྣང་གསལ་དྲི་ཆབ་ཞལ་ཟས་རོལ་མོ་རྣམས་དྭངས་ཤིང་ཐོགས་པ་མེད་པ་ནམ་མཁའ་དང་མཉམ་པར་གྱུར།  ཨ་ཨརྒྷཾ་ཨཱཿཧཱུཾཿནས་ཨ་ཤཔྟ་ཨཱཿཧཱུཾ་གི་བར་གཏོར་མ་ཐམས་ཅད་ལ་དམིགས་ཏེ།  ཧྲཱི་བཛྲ་ཀྲོ་དྷ་ཧ་ཡ་གྲཱྀ་ཝ་ཧུ་ལུ་ཧུ་ལུ་ཧཱུཾ་ཕཊ།  ཨ་སྭ་བྷཱ་ཝས་ཐམས་ཅད་སྟོང་པར་སྦྱངས།  སྟོང་པའི་ངང་ལས་ཨ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨ་འོད་དུ་ཞུ་བ་ལས་བྱུང་བའི་གཏོར་མ་ཁ་དོག་དང་དྲི་དང་རོ་དང་རེག་བྱ་དང་ནུས་པ་ཕུན་སུམ་ཚོགས་པ་ཟག་པ་མེད་པའི་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར།  ཨ་ཨཱཿཧཱུཾ་ལན་གསུམ་བརྗོད།  དེ་ནས་གླུད་རྫས་སོགས་དམ་རྫས་རྣམས་ལ་དམིགས་ཏེ།  ཧྲཱིཿབཛྲ་ཀྲོ་དྷ་ཧ་ཡ་གྲཱྀ་ཝ་ཧུ་ལུ་ཧུ་ལུ་ཧཱུཾ་ཕཊ།  ཨ་སྭ་བྷཱ་ཝས་ཐམས་ཅད་སྟོང་པར་སྦྱངས།  སྟོང་པའི་ངང་ལས་མདུན་དུ་རིན་པོ་ཆེ་ལས་གྲུབ་པའི་ཁང་བཟང་ལྕགས་རིས་བསྐོར་བ་རྩེ་ཞོལ་དུ་ཡོན་བདག་རྣམས་ཀྱི་གླུད་ཕུང་ཁམས་སྐྱེ་མཆེད་རྣམས་ཡོངས་སུ་རྫོགས་པ།  མཛེས་ཤིང་ཡིད་དུ་འོང་བ།  ནམ་མཁའ་རྒྱང་བུ།  ཕོ་གདོང་།  མོ་གདོང་།  མདའ་བཀྲ།  འཕང་བཀྲ།  གཏོར་མ།  རིན་པོ་ཆེ་འབྲུ་དང་།  སྨན་སྣ་ཚོགས་མགྲོན་དུ་འོས་པ་ཅི་ཙམ་ཡོད་པ་ཐམས་ཅད་རང་རང་ཇི་ལྟར་མཁོ་བའི་མཐུན་པའི་རྫས་དང་།  མཆོད་པའི་བྱེ་བྲག་བསམ་གྱིས་མི་ཁྱབ་པ་ཐམས་ཅད་བཟང་ཞིང་( ༡༠༩ )གྱ་ནོམ་པ།  ས་དང་བར་སྣང་ནམ་མཁའི་ཁྱོན་ཐམས་ཅད་ཡོངས་སུ་གང་བར་འགྱུར།  ཨ་སརྦ་བིད་པཱུ་ར་པཱུ་ར་སཱུ་ར་སཱུ་ར་ཨཱ་ཝ་རྟ་ཡ་ཨ་ཝ་རྟ་ཡ་ཧོ་བཛྲ་སྥ་ར་ཎ་ཁཾ་ཞེས་ནམ་མཁའ་མཛོད་ཀྱི་སྔགས་ཕྱག་རྒྱ་དང་བཅས་ལན་གསུམ་སོགས་ཀྱིས་མང་པོར་སྤེལ་ཞིང་བྱིན་གྱིས་བརླབས་ནས།  ཨ་སྭ་བྷཱ་ཝ་བི་ཤུདྷེ་དྷརྨཱ་ཏེ་བཛྲ་སི་དྷི་ཧཱུཾཿ།  ཞེས་སོགས་སྔགས་དྲུག་དང་ཕྱག་དྲུག་གིས་བྱིན་གྱིས་བརླབས།  བདག་གི་བསམ་པའི་སྟོབས་དང་ནི་ཞེས་སོགས་བདེན་སྟོབས་ཀྱང་བརྗོད།  དེ་ནས་ཚོགས་ཞིང་ནི།  རང་རྗེ་བཙུན་མར་གསལ་བའི་ཐུགས་ཀའི་ཏཾ་ཡིག་གི་འོད་ཟེར་གྱིས།  རང་བཞིན་གྱི་གནས་ནས་རྗེ་བཙུན་མ་སྒྲོལ་མ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཐམས་ཅད་ཀྱིས་བསྐོར་བ་མདུན་གྱི་ནམ་མཁར་སྤྱན་དྲངས།  འོད་ཟེར་རང་གི་སྙིང་ཁར་ཐིམ།  གང་གི་དྲིན་གྱིས་བདེ་ཆེན་ཉིད།  ། ཅེས་སོགས།  ལྷ་དང་ལྷ་མིན་གྱི་ཅོད་པཎ་གྱིས་སོགས་སྒྲོལ་མ་ཡུམ་ལ་ཕྱག་འཚལ་ལོ།  ། ཨ་ཨཱརྱ་ཏཱ་རེ་ས་པ་རི་ཝཱ་ར་ཨརྒྷཾ་པྲ་ཏིཙྪ་ཧཱུཾ་སྭཱ་ཧཱ།  ནས་ཤཔྟ་པྲ་ཏཱིཙྪ་ཧཱུཾ་སྭཱ་ཧཱའི་བར་དང་།  དཀོན་མཆོག་གསུམ་ལ་བདག་སྐྱབས་མཆི་སོགས་འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག། སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག། སེམས་བཏང་སྙོམས་ལ་གནས་པར་གྱུར་ཅིག། ཅེས་པའི་བར་བྱ།  བདག་མདུན་གཉིས་སོ་སོ་ཡོད་ཀྱང་འཇུག་པ་བདེ་བའི་ཕྱིར་ཆོ་ག་གཅིག་གིས་མཉམ་པོར་བསྒྲུབས་པ་ནི།  ཨ་སྭ་བྷཱ་ཝས་བདག་དང་མདུན་བསྐྱེད་ཀྱི་བསྒྲུབ་གཞི་སྐུ་བརྙན་གདན་པདྨ་དང་བཅས་པ་སྟོང་པར་སྦྱངས།  དེ་ལྟར་བདག་གི་དེ་ཁོ་ན་ཉིད་དོན་དམ་པར་སྤྲོས་པ་ཐམས་ཅད་དང་བྲལ་བ་ཇི་ལྟར་ཡིན་པ་དེ་བཞིན་དུ།  ལྷའི་དེ་ཁོ་ན་ཉིད་ཀྱང་དེ་ལྟར་ཡིན་པའི་དེ་གཉིས་ཆུ་དང་འོ་མ་འདྲེས་པ་བཞིན་དུ་རྣམ་པར་མི་རྟོག་པའི་སྣང་བའི་སྒོ་དེ་ཉིད་དུ་བདག་ལྷའི་དེ་ཁོ་ན་ཉིད་དབྱེར་མི་ཕྱེད་པར་གྱུར།  སྟོང་པའི་ངང་ལས་ཨ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ།  ཞེས་པའི་སྔགས་ཀྱི་གདངས་ཀྱི་རྣམ་པ་ནམ་མཁའ་ལ་གྲགས་པ།  བདག་དང་ལྷའི་དེ་ཁོ་ན་ཉིད་དབྱེར་མི་ཕྱེད་པ་ཟླ་བའི་དཀྱིལ་འཁོར་དུ་གྱུར་པའི་སྟེང་དུ།  སྔགས་ཀྱི་གདངས་ཀྱི་རྣམ་པ་ནམ་མཁའ་ལ་གྲགས་པ་དེ་ཉིད་དངུལ་ཆུ་གསེར་གྱི་བྱེ་མ་ལ་ཞེན་པ་ལྟར་ཡིག་འབྲུ་བྲིས་པའི་རྣམ་པ་ཅན་དུ་འཁོད་པ་ཡོངས་སུ་གྱུར་པ་ལས།  ཨུཏྤ་ལ་ཏཾ་གིས་མཚན་པའི་མཐའ་སྐོར་དུ།  ཨ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ།  ཞེས་པས་བསྐོར་བར་གྱུར།  ཟླ་བ་ཕྱག་མཚན་སྔགས་དང་བཅས་པ་ལས་འོད་ཟེར་སྣ་ཚོགས་བྱུང་བའི་རྩེ་མོ་ནས།  རྗེ་བཙུན་མ་འཕགས་མ་སྒྲོལ་མའི་ལྷའི་གཟུགས་དཔག་ཏུ་མེད་པ་བྱུང་།  དེས་ནམ་མཁའི་དབྱིངས་ཐམས་ཅད་ལ་ཁྱབ་པར་བྱས།  རྒྱལ་བ་ཐམས་ཅད་ལ་མཆོད་པའི་སྤྲིན་ཆེན་པོ་སྤྲུལ་པས་ལེགས་པར་མཆོད།  གཞན་ཡང་སྤྲིན་ཆེན་པོ་སྤྲུལ་པ་ལས་བདུད་རྩིའི་ཆར་རྒྱུན་བབས་པས།  དམྱལ་བ་ལ་སོགས་པའི་འགྲོ་བ་ཐམས་ཅད་ཀྱི་སྡུག་བསྔལ་གྱི་མེ་རྣམས་ཞི་ཞིང་ཚིམ་པར་བྱས།  ལྷའི་སྐུ་དང་བཅས་པའི་འོད་ཟེར་སླར་ལོག། རང་གི་སེམས་ཟླ་བ་ཕྱག་མཚན་སྔགས་དང་བཅས་པ་ལ་ཐིམ་པ་ཡོངས་སུ་གྱུར་པ་ལས།  རང་དང་མདུན་བསྐྱེད་ཀྱི་གནས་སུ་པདྨ་དང་ཟླ་བའི་གདན་ལ་རྗེ་བཙུན་མ་འཕགས་མ་སྒྲོལ་མ་སྐུ་མདོག་ལྗང་སྔོན་ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་དང་།  གཡོན་དཀོན་མཆོག་གསུམ་མཚོན་གྱི་ཕྱག་རྒྱ་མཛད་པའི་ཕྱག་གཉིས་( ༡༡༠